DAVAO CITY - Hindi na basta-bastang makapasok sa downtown Davao City ang mga pasahero ng mga pampubliko at pribadong sasakyan na nakasuot ng jacket kung hindi ito huhubarin pagdating sa checkpoint.

Ito ang bagong protocol na ipatutupad ng Task Force Davao matapos ang suicide bombing attack sa Indanan, Sulu noong nakaraang linggo.

Ayon kay TF-Davao Commander Col. Consolito Yecla, isailalim din nila sa frisking ang pasahero na nakahubad na ang jacket at dadaan sa walkthrough scanner.

"One of the improvement in our checkpoint operations or security operations is to conduct of mandatory body search. We requesting the city government to impose 'yung non-wearing of jackets when you are approaching inspection areas," aniya.

May checkpoint ang TF-Davao sa lahat na entry point ng lungsod at layunin ng militar na mabigyan ng mahigpit na seguridad at kaligtasan sa ano mang banta ng suicide bombing ang mga residente ng siyudad.

Nauna nang ipinatupad ang "no backpack policy" sa mga simbahan sa Davao City kasunod din ang twin bomb explosion sa cathedral ng Jolo, Sulu.